KHOLETŠHE YA BOSIAMISI
LETSHWAO LA KHOLETŠHE
Kholetšhe ya Bosiamisi, Kgetsi ya Poraefete X659, Pretoria, 0001, Aforika Borwa
Mogala 012 334 7700 Nomoro ya Fekese 012 326 4288
DINTLHATHEO TSA KAKARETSO TSA MOLAO WA THARABOLOLO YA KGOTLHANG TSE DI RULAGANTSWENG KE KAROLO YA SELEGAE, KATISO YA BOSIAMISI, KHOLETŠHE YA BOSIAMISI.
Go na le pharologano ya botlhokwa magareng ga go atlhola kgotlhang le go thusa maphata a a nang le kgotlhang go e rarabolola.
Ka boatlhodi, motho yo e seng lephata la kgotlhang o swetsa ka kgotlhang le gore maphata ao a patelediwe tshwetso eo.
Mo mabakeng a mo go ona motho yo e seng lephata la kgotlhang a thusang maphata a a nang le kgotlhang go rarabolola kgotlhang, seno re se bitsa thuanyo gongwe kagisanyo.
Mo mabakeng a mo go ona maphata a a nang le kgotlhang a rarabololang kgotlhang ya ona kwa ntle ga tsereganyo ya lephata la boraro, seno gantsi e a bo e le dipholo tsa tsamaiso ya dipuisano gareng ga maphata ao.
MEKGWA YA BOATLHODI YA THARABOLOLO YA KGOTLHANG
Motho yo o swetsang ka kgotlhang ke moatlhodi.
Batlhankedi ba ba atlholang mo dikgotlatshekelo ba bona dithata tsa bona tsa go atlhola ka go thapiwa go ya ka ditlamelo tsa molao.
Gape go kgonega gore maphata a a nang le kgotlhang a ise kgotlhang ya bona go ya go atlholwa ke motho yo ba dumelanang gore o tshwanetse go nna moatlhodi. Mo dikonterakeng tse dintsi, gantsi maphata a akaretsa polelwana e ka yona ba dumelanang gore fa go ka nna le kgotlhang nngwe le nngwe fela magareng ga bona go tswa mo konterakeng, e tla fetisediwa kwa moruanying. Go ka tlhagisiwa leina la moruanyi gongwe polelwana e ka tlamela ka mokgwa o o ka dirisiwang go thapa moruanyi, go naya sekai, mmueledi o o thapiwang ke Mokgatlho wa Molao.
Le gale tumelano ya go ya kwa thuanyong ga e tlhoke go tlhalosega thata jaana. Mo morafeng mongwe, gongwe mo lelapeng, go ka nna le tumelano e e sa tlhalosiweng ka botlalo ya gore kgotlhang e tla fetisediwa kwa moeteledipeleng wa Morafe gongwe wa lelapa go tsaya tshwetso gonne seo e le setlwaedi.
KATLHOLO MO DIKGOTLATSHEKELO
Tshwetso ya kgotlhang e dirwa ke motlhankedi yo o atlholang yo o thapilweng ke mmuso.
Maphata ga a na boitlhophelo jwa gore motlhankedi yo o atlholang e tla nna mang.
Tsamaiso e rebolwa ke melawana ya kgotlatshekelo, molao gongwe tlwaelo.
Tsamaiso e ka nna ya go tlhoma molato gongwe ya go batlisisa.
Go ka nna boima gore maphata a tswelele pele kwa ntle ga kemedi ya semolao.
Gantsi tshwetso e tshwanetse go ya ka tse di tserweng pele tse di tlamang.
Tshwetso e tlama maphata otlhe.
Tshwetso e tswelediwa ke motlhankedi gongwe ditsamaiso tsa lenyatso.
Gantsi go ka ikuelwa kgatlhanong le tshwetso kwa kgotlatshekelong e kgolwane.
Ditshwetso tsa Kgotlatshekelo e e Potlana di ka sekasekwa.
Gantsi dipoelo ka tsa go fenya/latlhegelwa.
Ka kakaretso yo o latlhegetsweng o duela ditshenyegelo tse di tlhageletseng ka ntlha ya tiriso ya babueledi.
Ga gona ditefiso tsa kgotlatshekelo kwa ntle ga setempe sa lekgetho kwa tshimologong.
Ela tlhoko: Kgotlatshekelo ya ditleleimi tse di potlana e farologane ka ntlha ya fa tsamaiso e le ya bobatlisisi mme maphata a sa tshwanela go emelwa ke babueledi.
THUANYO
Maphata a tlhopha moatlhodi (moruanyi).
Moatlhodi e ka nna moitseanape mo lephateng le le maleba.
Maphata a na le boitlhophelo jo bo lekaneng malebana le tsamaiso.
Tsamaiso e ka nna ya go tlhoma molato gongwe go batlisisa.
Tlhokego ya kemedi ya semolao e ikaegile mo tsamaisong e e tlhophilweng.
Moruanyi ga a tlamiwe ke ditshwetso tse di tserweng pele.
Tshwetso e tlama maphata.
Tshwetso e tshwanetse go dirwa taelo ya kgotlatshekelo gore e kgone go dirisiwa.
Ga gona boikuelo kwa kgotlatshekelo - go ka dumelanwa ka boikuelo kwa moruanying gongwe baruanying ba bangwe.
Tshwetso e ka isiwa go ya go sekasekwa kwa Kgotlatshekelo Kgolo.
Gantsi dipoelo ka tsa go fenya/latlhegelwa.
Ka kakaretso yo o latlhegetsweng o duela ditshenyegelo tse di tlhageletseng ka ntlha ya tiriso ya babueledi.
Dituelo tsa baruanyi di duelwa ke maphata.
THARABOLOLO YA KGOTLHANG KE MAPHATA
PUISANO
Maphata a rarabolola kgotlhang ka bo ona.
Ga gona motho ope wa boraro yo o thusang mo tharabololong ya kgotlhang.
Tsamaiso e mo taolong ya maphata gotlhelele.
Lephata lengwe le lengwe le ka, mme ga se gore le tlhoka go, dirisa bagakolodi ba semolao.
Tshwetso ya tharabololo e ka dirisiwa jaaka tumelano (konteraka).
Dipoelo di ikaegile mo maatleng le bokgoni jwa maphata.
Ga gona ditshenyegelo tsa semolao kwa ntle ga mogakolodi wa sebele wa semolao fa a dirisitswe.
THUANYO/KAGISANYO
Maphata a rarabolola kgotlhang ka bo ona.
Motho wa boraro o thusa ka go rarabolola kgotlhang.
Tsamaiso e laolwa ke moruanyi a ntse a batla maikutlo a maphata.
Ka kakaretso bagakolodi ba semolao ba maphata ga ba akarediwe mo tsamaisong.
Tshwetso ya tharabololo e ka dirisiwa jaaka tumelano.
Moruanyi o susumetsa, le fa tota a sa swetse ka dipoelo.
Gantsi dipoelo e ka nna gore maphata otlhe a fenye.
Maphata a duela ditshenyegelo tsa moruanyi, fa di le gona.
DINTLHA KA GA THUANYO/KAGISANYO
Seno ke tsamaiso e mo go yona, motho wa boraro, e leng moruanyi gongwe moagisanyi, a thusang maphata a a nang le kgotlhang go rarabolola kgotlhang ya bona. Seno se ka tlhalosiwa jaaka dipuisano tse di nang le thuso.
Ka tshwanelo, go isa kgotlhang kwa moruanying e tshwanetse go nna boithaopo jwa maphata ka bo ona, fela molao, setso gongwe tumelano e ka dira gore maphata a tlhoke go isa kgotlhang ya ona kwa thuanyong.
Ka tshwanelo, moruanyi e tshwanetse go nna motho yo o amogelesegang mo maphateng otlhe, yo o sa tlhakanelang sepe le ope wa maphata gongwe a sa amane le kgotlhang ka gope. Moruanyi o tshwanetse gore a seke a ikamanya le letlhakore lepe.
Moruanyi ga a tseele maphata ditshwetso. Tiro ya moruanyi ke go thusa maphata go rarabolola kgotlhang ka bo ona.
Moruanyi o tshwanetse go leka ka natla go thusa maphata go fitlhelela tharabololo ya kgotlhang ya bona ka gore botlhe e nne bafenyi gore ope a seke a sala a dule mo tsamaisong eo a latlhegetswe. Seno se botlhokwa go gaisa fa e le gore maphata a tla nna, gongwe a ka nna le botsalano jo bo tswelelang gonne lefufa le le ka nnang mo go yo o latlhegetsweng le ka dira gore go seke ga tswelela go nna le botsalano jo bo siameng.
Ka kakaretso ga gona molao o o laolang thuanyo, fela go tsweletse go nna le ditlamelo tsa molao mo mefuteng e e rileng ya thuanyo, sekai, dikgotlhang tsa bodiri tse di lebeletsweng ke Molao wa Dikamano tsa Bodiri le dikgotlhang tsa tikologo magareng ga ditheo tsa mmuso tse di lebeletsweng ke Molao wa Bosetšhaba wa Tsamaiso ya Tikologo wa 1998. Fa go sena molawana o o totobetseng, tsamaiso le boitlhophelo jwa moruanyi di mo diatleng tsa maphata. Tumelano ya go ruanya e ka nna fa kgotlhang e tlhagelela, gongwe maphata a a ka nna a re, ka go bonela pele gore go ka nna le dikgotlhang magareng ga ona golo gongwe mo isagong, a dumelana gore dikgotlhang tseo di rarabololwe ka tsela ya thuanyo.
Ga go tlhokege gore tumelano ya go isa kgotlhang kwa thuanyong e kwalwe, fela tumelano e e kwadilweng e mosola gone e thusa go dira gore go nne le totobalo mme e bile e sedifaletsa botlhe ba ba nang le seabe ka ga tsamaiso.
Moruanyi o na le maikarabelo a go tshola dikgang tseo e le sephiri. Ka bomadimabe, molao wa Aforika Borwa ga o ise o atolosetse kwa baruanying, tshiamelo ya go gana go senola bosupi jwa kitso e e bonweng mo tsamaong ya go tsereganya kwa kgotlatshekelo. Mo ditsamaisong tsa selegae tshiamelo e e atolosediwang ka boitiriso mo puisanong yothe e maikaelelo a yona e leng go rarabolola kgotlhang e ka tlhagisiwa mme maphata a ka tila seno ka go dumelana ka totobalo gore dipuisano tsotlhe tse e leng karolo ya tsamaiso ya thuanyo di na le tshiamelo. Mo tshekong ya bosenyi tshiamelo eo e ka seke ya atlega fa moruanyi a ka bidiwa go tla go ntsha bosupi.
Ka kakaretso, molao ga o tlhoke gore moruanyi a nne le borutegi jo bo rileng, fela go botlhokwa gore moruanyi o tshwanetse go tlhaloganya ka botlalo dintlhatheo tse di laolang boruanyi le melawana e e maleba ya setso, go tshwana le molawana wa 'audi alterem partem'
