KHOLETŠHE YA BOSIAMISI
Kgodiso ya Molao wa Tsamaiso ya Bosiamisi
GO TSAYA TSHWETSO KA BOSIAMISI
LE
GO TSAYA TSHWETSO KA TSAMAISO
DIPHAROLOGANO
Kholetšhe ya Bosiamisi, Kgetsana Poso X659, Pretoria, 0001, Aforika Borwa Mogala 3347700 Nomoro ya fekese 012 3264288
E RULAGANTSWE : 2005
KAROLO YA DITSHWANELO TSA PORAEFETE,
KHOLETŠHE YA BOSIAMISI
KHOSO MO GO TSEYENG TSHWETSO KA DIKGOSI
E tlhagisiwa ke Kholetšhe ya Bosiamisi le Lefapha la Bosiamisi le Tsweletso ya Semolaotheo
PHAROLOGANO MAGARENG GA GO TSAYA TSHWETSO YA BOSIAMISI LE GO TSAYA TSHWETSO YA TSAMAISO
Dikgosi di diragatsa ka sebedi maatla a go tsaya tshwetso ya bosiamisi le maatla a go tsaya tshwetso ya tsamaiso. Go botlhokwa go tlhaloganya pharologano magareng ga ditiro tse pedi gonne molao o o dirang mo go nngwe le nngwe o farologana.
Go tsaya tshwetso ya bosiamisi go diragala fa Kgosi e biditswe go tsereganya kganetsano magareng ga maloko a baagi kana go dirana le ngongorego ka mongwe wa maloko a baagi kgatlhanong le yo mongwe. Fa maloko a mabedi a baagi ka bobedi ba dumela gore ba na le ditshwanelo tsa go fudisa mo lebakeng la karolwana ya lefatshe e e tshwanang mme Kgosi e bidiwa go atlhola gore ke ofe wa bona yo o nang le tshwanelo kwa lefatsheng, seno ke tshwetso ya bosiamisi gonne maikaelelo ke go rarabolola kganetsano. Fa leloko le le lengwe la baagi le latofatsa le lengwe ka go utswa dikgogo tsa gagwe mme kgang e tlisiwa fa pele ga Kgosi seno se tla ama gape go diragatsa tiro ya go tsaya tshwetso.
Fa leloko la baagi le dira kopo ya tetla kwa go Kgosi go fudisa diruiwa mo karolwaneng ya naga, kana tetla go aga ntlo kwa lefelong le le rileng, Kgosi e tla bo e diragatsa tsamaiso ya tiro ya go tsaya tshwetso mo go swetseng gore a kopo e rebolwe. Tsamaiso ya go tsaya tshwetso e laolwa ke karolo 33 ya Molaotheo le ke Molao wa Kgodiso ya Tsamaiso ya Bosiamisi,2000. Go ya ka molao o tshwetso nngwe tsamaiso e e tsewang ke Kgosi e tshwanetse go nna ya semolao, e utlwale le go latela tshiamo.
Kgosi e e dirileng tshwetso ya tsamaiso kana e tsere kgato ya tsamaiso e tshwanetse, fa go kopiwa, e tlamele mabaka a a kwadilweng go mongwe le mongwe yo ditshwanelo tsa gagwe di amegileng e seng sentle ka tshwetso ya tsamaiso kana kgato. Fa mabaka a ganetswa setlhopha se se kopang se ka dira kopo kwa kgotlatshekelong go gapeletsa go tlamelwa ga mabaka. Fa mabaka a neelwa mme setlhopha se se amegang se dumela gore ga se ka fa molaong, ga go utlwale kana ka go latela ga go a siama, setlhopha seo se ka dira kopo kwa kgotlatshekelo gore tshwetso e lebiwe gape.
Molao o o amanang le tsamaiso ya go tsaya tshwetso o tswa mo molaong wa gale, fela jaanong o sa tswa go rulaganngwa mo Molaong wa Kgodiso ya Tsamaiso ya Bosiamisi. Khophi ya bukana e e bidiwang 'A practical Guide to Administrative Justice' e tla neelwa batsayakarolo botlhe mo khosong. Bukana e, e tlamela kaelo ya kgato ka kgato ya tsamaiso ya go tsaya tshwetso, kgato ya ntlha e le tshiamisetso mo kelong ya gore motho o a maatlafadiwa go tsaya tshwetso kana go tsaya kgato.
Mo go direng ditshwetso tsa bosiamisi, Dikgosi di tshwanetse go tsamaisana le Molaotheo, ditheo tsa molao wa gale tse di amanang le go tsaya ditshwetso tsa bosiamisi le ditshiamelo tsa molao mongwe le mongwe o o maatlafatsang. Ditshwetso tsa bosiamisi di ka isiwa kwa boikuelong kana tsa lebelelwa gape.
